DA Den Europæiske Unions Tidende C 96/21

Sag anlagt den 17. februar 2006 — Frankrig mod Kommissionen

(Sag T-56/06)

(2006/C 96/38)

Processprog: fransk

Parter

Sagsøger: Den Franske Republik (Paris, Frankrig) (ved G. de Bergues og S. Ramet, som befuldmægtigede)

Sagsøgt: Kommissionen for De Europæiske Fællesskaber

Sagsøgerens påstande

— Den anfægtede beslutning annulleres i sin helhed.

— Subsidiært annulleres beslutningens artikel 5.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Ved beslutning af 30. juni 1997, som blev vedtaget på forslag af Kommissionen og i overensstemmelse med proceduren i direktiv 92/81/EØF (1), gav Rådet medlemsstaterne bemyndigelse til fortsat at anvende de gældende punktafgiftsnedsættelser eller -fritagelser for visse typer mineralolie, når disse benyttes til særlige formål. Ved fire successive beslutninger forlængede Rådet denne bemyndigelse, og den sidste periode udløber den 31. december 2006. Frankrig blev bemyndiget til at anvende disse nedsættelser eller fritagelser på svær brændselsolie, der anvendes som brændsel ved fremstillingen af aluminiumoxid i Gardanne-regionen.

Ved skrivelse af 30. oktober 2001 meddelte Kommissionen Frankrig sin beslutning om at indlede proceduren i artikel 88, stk. 2, EF i forbindelse med fritagelsen for svær brændselsolie, der anvendes som brændsel ved fremstillingen af aluminiumoxid i regionen Gardanne (2). Efter denne procedure vedtog Kommissionen den 7. december 2005 (3) den anfægtede beslutning, idet den fandt, at fritagelsen for svær brændselsolie, der anvendes som brændsel ved fremstillingen af aluminiumoxid i regionerne Gardanne og Shannon og på Sardinien, og som blev gennemført af henholdsvis Frankrig, Irland og Italien, udgør statsstøtte i henhold til artikel 87, stk. 1, EF, der er delvis uforenelig med det fælles marked, og den anmodede således de berørte medlemsstater om at tilbagesøge den nævnte støtte.

Frankrig har med nærværende sag nedlagt påstand om delvis annullation af denne beslutning, for så vidt den vedrører de fritagelser, der blev ydet af Frankrig til Gardanne-regionen.

Frankrig har til støtte for sine påstande fremført flere anbringender, hvoraf det første vedrører tilsidesættelse af begrebet statsstøtte som omhandlet i artikel 87, stk. 1, EF. Sagsøgeren har gjort gældende, at Kommissionen har foretaget en urigtig retsanvendelse ved at konstatere, at der foreligger statsstøtte, hvorimod alle de betingelser, der er nødvendige for at kvalificere støtten — ifølge Altmark-afgørelsen (4) — herunder især tilstedeværelsen af et angreb på konkurrencen eller en fordrejning af det indre markeds funktion ifølge sagsøgeren ikke er opfyldt. Sagsøgeren har anført, at Kommissionen ikke både dels kan foreslå Rådet at vedtage en beslutning med hjemmel i direktiv 92/81, der bemyndiger en punktafgiftsfritagelse, og undlade at modsætte sig forlængelsen, dels kan konstatere, at den nævnte fritagelse udgør en statsstøtte, som er uforenelig med det fælles marked.

Sagsøgerens andet anbringende vedrører en manglende begrundelse, idet den anfægtede beslutning ifølge sagsøgeren indeholder en modsigelse i Kommissionens begrundelse vedrørende konstateringen af et angreb på konkurrencevilkårene.

Sagsøgeren har med det tredje subsidiære anbringende gjort gældende, at det i artikel 5 i den anfægtede beslutning fastsatte krav om tilbagesøgning af støtten er i strid med princippet om beskyttelse af den berettigede forventning, retssikkerhedsprincippet og om overholdelse af en rimelig frist. Sagsøgeren har anført, at modtagerne af fritagelsen er berettiget til at påberåbe sig retssikkerhedsprincippet og princippet om beskyttelse af den berettigede forventning indtil tidspunktet for vedtagelsen af den anfægtede beslutning, og ikke — som påstået af Kommissionen — indtil datoen for offentliggørelsen af beslutningen om at indlede den formelle undersøgelsesprocedure. Sagsøgeren har ligeledes gjort gældende, at Kommissionens passivitet i fire år fra beslutningen om at indlede proceduren til den endelige beslutning også udgør en tilsidesættelse af princippet om beskyttelse af den berettigede forventning, retssikkerhedsprincippet og om overholdelse af en rimelig frist.

(1) Rådets direktiv 92/81/EØF af 19.10.1992 om harmonisering af punktafgiftsstrukturen for mineralolier.

(2) Offentliggjort i EFT C 30 af 2.2.2002.

(3) Beslutning C [2005] 4436 endelig udg., statsstøtte nr. C-78-79-80/2001.

(4) Domstolens dom af 24.7.2004, sag C-280/00, Altmark Trans, Sml. I, s. 7747.